От 01.02.2019 г. влиза в сила Споразумението между Европейския съюз и Япония за икономическо партньорство (публ. в бр. L 330 от 27.12.2018 г. на Официален вестник на Европейския съюз).

Съгласно чл. 3.16 от Глава 3 „Правила за произход и процедури, свързани с произхода“ към Споразумението, преференциалният произход на продуктите отЕС и Япония при внос съответно в Япония или в ЕС се доказва чрез:

* **изготвено от износителя изявление за произход, с което той удостоверява, че продуктът е с произход; или**
* **информираност на вносителя, че продуктът е с произход**.

Съгласно чл. 3.17 от Глава 3 изявление за произход може да бъде изготвено от износител на даден продукт въз основа на информация, доказваща, че продуктът е с произход, включително информация, че използваните в производството на продукта материали са с произход. Изявлението за произход се изготвя, като се използва една от езиковите версии на текста в приложение 3-Г към Глава 3, върху фактура или върху друг търговски документ, който съдържа достатъчно подробно описание на продукта с произход, за да може същият да бъде идентифициран.

Съгласно чл. 3.18 от Глава 3 информираността на вносителя, че даден продукт е с произход от страната износител и отговаря на предвидените за това изисквания се доказва, като се представят доказателствени документи, които вече са на разположение на вносителя. Искането за преференциално третиране на основание на информираността на вносителя не включва изявление от износителя или производителя, нито каквото и да е изискване към износителя или производителя за предоставяне на информация впоследствие.

Износителите от България за Япония, желаейки да се възползват от предвидените тарифни преференции по Споразумението между Европейския съюз и Япония чрез съставяне на изявление за произход следва да бъдат регистрирани в системата на ЕС за регистрираните износители (системата REX), като  попълват заявление в съответствие с приложение 22-06А към Регламент за изпълнение (ЕС) 2015/2447 и го подават в Централното митническо управление на Агенция ,,Митници“. Заявлението може да бъде подадено на хартия или по електронната поща на адрес:  origin@customs.bg